તિરુકોટ્ટિપુરના મહાત્મા નામ્બિએ શ્રી રામાનુજાચાર્યને ૐ નમો નારાયણ મંત્રની દીક્ષા આપી અને કહ્યું કે મંત્ર કોઈને શીખવવો નહીં ત્યારે રામાનુજાચાર્યે તે મંત્રને જાહેર કરી દીધો. ગુસ્સે ભરાયેલા નામ્બિએ તેઓને નરકમાં જવાનો શ્રાપ આપ્યો ત્યારે તેઓએ શાંત ચિત્તે કહ્યું કે, મારા એકલાના નર્કમાં જવાથી લાખો લોકોનું કલ્યાણ થતું હોય તો હું નરકમાં જવા તૈયાર છું. તેઓએ તમામ લોકોને જાતિભાવનો ત્યાગ કરી શ્રેષ્ઠ શિક્ષણ ગ્રહણ કરવાનો આગ્રહ કર્યો હતો. તેઓ કહેતા, જાતિનું અભિમાન સમાજનો સૌથી મોટો દુશ્મન છે. તેઓએ મંદિરમાં પૂજા વગેરેની વ્યવસ્થાઓમાં સમાજના તમામ વર્ગોને સન્માનજનક સ્થાન અપાવ્યું. તેઓ પોતાની વૃદ્ધાવસ્થામાં સ્નાન કરવા જતા ત્યારે એક બ્રાહ્મણ વ્યક્તિનો સહારો લઈને જતા. જ્યારે સ્નાન કરીને પરત ફરતા ત્યારે એક શૂદ્ર વ્યક્તિના ટેકે ફરતા. તેઓએ નિમ્ન ગણાતી તિરુવકુલ્લતાર જાતિને વૈષ્ણવ જાહેર કરી સમાજમાં સમ્માનજનક સ્થાન અપાવ્યું તો પછાત વર્ગના તિરુપ્પાણનને દક્ષિણનાં પ્રતિષ્ઠિત ૧૨ વૈષ્ણવ સંતોમાં સ્થાન અપાવ્યું હતું.